Predkladacia správa

	
Od roku 1998 Európska komisia každoročne vypracúva Pravidelné správy o pripravenosti jednotlivých asociovaných krajín na vstup do EÚ, v ktorých zhodnocuje dosiahnutý pokrok v plnení kodanských kritérií. K pravidelnému vyhodnocovaniu pokroku v plnení tzv. Predvstupovej stratégie každej asociovanej krajiny s dôrazom na plnenie kodanských kritérií sa EK zaviazala v Agende 2000.

Predkladaný materiál Správa o pripravenosti SR na členstvo v EÚ za obdobie september 2000 – jún 2001 predstavuje jeden z najdôležitejších zdrojov údajov, z ktorého bude EK čerpať informácie pre vypracovanie svojej tohtoročnej Pravidelnej správy o pripravenosti SR na vstup do EÚ.  

Asociované krajiny, vrátane Slovenskej republiky, boli požiadané doručiť Správu Európskej komisii do 1. júla 2001.

Predkladaná Správa je vypracovaná na základe požiadavky EK a uznesenia vlády SR č. 144 zo dňa 15. 3. 2000 k návrhu opatrení na zabezpečenie plnenia úloh z uznesenia NR SR č. 726/2000. Týmto uznesením sa v bode C.1. ukladá podpredsedovi vlády SR pre európsku integráciu polročne predkladať na rokovanie vlády SR a následne do NR SR správu o postupe v procese prípravy a plnení stanovených kritérií a implementácii prijatých zákonov pre vstup do EÚ. Predkladaný materiál  v plnom rozsahu pokrýva realizáciu danej úlohy uznesenia č. 144/2000. 

Správa o pripravenosti SR na členstvo v EÚ za obdobie september 2000 – jún 2001 sa predkladá na rokovanie vlády v štruktúre, v akej sa predpokladá spracovanie samotnej tohtoročnej Pravidelnej správy EK.  Podáva informácie o dosiahnutom pokroku v plnení politických a ekonomických kritérií a v schopnosti plniť záväzky vyplývajúce z členstva.  Schopnosť plniť záväzky členstva je vyhodnocovaná podľa jednotlivých 29 negociačných kapitol. 

Predkladaná Správa  v rámci jednotlivých kapitol sleduje vývoj a pokrok dosiahnutý v transpozícii, implementácii práva EÚ a taktiež v budovaní administratívnych štruktúr. V kapitolách je taktiež stručne naznačená celková situácia v sektore a čo ešte zostáva uskutočniť. 

Materiál prešiel oficiálnym medzirezortným pripomienkovým konaním, ukončeným dňa 11. júna 2001.  Dňa 15. júna 2001 prešiel rokovaním na zasadnutí Ministerskej rady vlády SR pre európsku integráciu. 

V septembri t. r. bude následne na Správu vypracovaný Dodatok k Správe, v ktorom budú poskytnuté Európskej komisii ďalšie - aktuálne informácie o príprave Slovenska na vstup do EÚ.  

Správa je kontinuálnym pokračovaním predchádzajúcej Správy o pripravenosti SR na členstvo v EÚ v období od augusta 1998 do júna 1999 a Dodatku k tejto Správe.